text: Форекс - тенденции и перспективи . ФОРЕКС ХОБИ
  от Николай Колев · 12.10.2016
  Форекс тече, форекс се променя
  Надявам се, ще ми простите фриволната интерпретация на прочутата мисъл на Хераклит, но ще се съгласите, че замяната на "всичко" с "форекс" в 21 век съвсем не е без основание – поне за нас, форекс трейдърите. И не само защото е прекрасна илюстрация на случващото се на форекс маркета, а защото световният пазар на валута фокусира в себе си директно или не, (колкото и за някои да звучи учудващо) явления от всички сфери на живота.
  Но днес нямам намерение да ви занимавам с обичайните и ежедневни (ежечасни, ежеминутни) проявления на най-ликвидния в света пазар. Форекс трейдърите са до болка запознати с тази пълноводна река, на моменти бурна и излизаща извън руслото си, на места – спокойна и равнинно разлята. Мощни икономически и финасови сили определят поведението й, а ние успяваме да нагазим във водите й съвсем в края, извън талвега. Но дори и тогава, ако цитирам отново гореспоменатия древногръцки философ, не успяваме да се намокрим в една и съща вода.
  Намерението ми с тази публикация е, отново да ви провокирам да помислим заедно и, дай боже, да поговорим, променя ли се в генерален план форекс маркетът, ако да – в каква посока, и трябва ли евентуално да пренастройваме стратегиите си. Тази тема аз съм засягал по един или друг начин в последните си статии, но сега имаме пресен пример – ако щете потвърждение, – на който да обърнем специално внимание. С това изпълнявам обещанието си от пазарния анализ на 8 октомври, а повод ми даде "инцидентът", който претърпя английската лира по време на Азиатската сесия на 7 октомври.
  Flash crash за паунда на 7 октомври
  Моля, да ме извините за чуждицата, но тъй като това определение за случилото се се наложи в дните след краха на стърлинга, не виждам причина да не го използвам и аз. Още повече, че то не е ново, и беше употребено в други подобни случаи в последно време. А най-важното: ще ни се налага вероятно да го чуваме все по-често. Например по този начин бяха описани събитията в нощта след Брекзит. Обявяването на референдума в Гърция, крахът на еврото, който бе предизвикан от Швейцарската национална банка и други спайкове на графиките ни също бяха обрисувани по този начин. Всъщност на последното събитие аз също посветих специална статия, озаглавена "Когато гръм удари, как еврото заглъхва"…
  Фактология на събитието
  В първия петък от месеца, когато всички очакваха публикуването на NFP доклада в 15:30 българско време, трейдърите, търгуващи паунд/долар останаха шокирани от графиката си. Рано-рано, в 2:07 – още в Азиатската сесия – само в рамките на 50 секунди цената пропадна с около 1 500 пипа, за да се върне моментално нагоре, но все пак оставайки с около 600 пипа надолу.
  … или по-скоро, опитите за обяснение
  Веднага още през уикенда, но и в началото на новата седмица авторитетите облъчиха форекс обществото с обясненията си. Проблемът е, че мненията бяха изключително противоречиви, което ме накара да ги групирам в 3 групи.
  Първите, ще ги нарека фундаменталисти, поддържаха становището, че пропадането е резултат на изказването на Тереза Мей за "твърдо" излизане от Еврозоната и последвалата реакция на Франсоа Оланд, че няма да бъдат правени никакви отстъпки на англичаните.
  Другата група, нека ги обознача като техничари, твърдяха, че случилото се е изключителен резултат от действията на алго системите. А останалите – третата категория – поддържаха тезата, че спайкът в 2:07 също се дължи на роботизираните системи, но на тези, които са програмирани да четат новините и съответно са реагирали на изказването на Оланд.
  Но извън тези категории и като проява, според мен, на най-трезвия разум във форекс се чуха мнения – в интерес на истината най-малко, – че инцидентът е проява на компютърна или дори човешка грешка. Това, което е прието да се нарича "Синдром на дебелия палец". Появиха се и изказвания, че случилото се е трудно за обяснение и не може с лека ръка да се коментира по такъв начин – мнение, което също заслужава уважение.
  Ролята на алго системите
  Едно е ясно. Независимо от причините, стартирали този мигновен процес, не е по силите на нито един трейдър или колектив да реализира такъв вид движение без помощта на роботизирана система. Естествено е и друго: след като един робот повлече цената надолу, другите го следват автоматично и се получва верижна реакция.
  Няма спор и по друг един факт. Скоростта на пропадане не би била толкова голяма, ако действието се беше случило в момент на голяма активност на форекс маркета – по време на Лондонската или Американската сесии например. Случайно или не, реализацията на този верижен процес точно по време на Азиатската сесия го направи зрелищен за едни и губещ за други.
  Ето как Даниел Рандъл – трейдър от Сити груп – представя в графичен вид случилото се:
  Графиката изобразява рязкото повишение на волатилността и главоломното увеличение на спреда до степен на вакуум, довело до пропадане на цената – на практика в условията на безтегловност. Ясно е, че нямаше как този вакуум да се получи в условията на ликвиден пазар.
  Виждаме как през първите 10 секунди на процеса продажбите все още вървят нормално и спредът е в нормални граници (зелената елипса), докато след това цените Бид и Аск се раздалечават драстично (червеният кръг). Лилавата линия отразява този процес сумарно.
  Но нека не отделям на този случай повече внимание, отколкото заслужава. Представих го малко по-подробно, защото при всички случаи няма да е последен, макар и с други параметри. Той е показателен за друго. Неотдавна аз писах, че алго трейдингът заема около една четвърт от форекс маркета. Случилото се на 7 октомври предизвика информации, че делът на автоматизираната търговия във форекс продължава да се увеличава. И че роботите настъпват от средата на сток маркета, където и до сега се подвизават повече от успешно. Аз например нямах представа, че ботовете вече четат туитър и реагират по съответния начин на новините. Случаят, който коментирам или потвърждава, или отхвърля успеваемостта на този подход, но щом го чета от различни източници, най-вероятно е истина.
  Озаглавих по този начин статията, не за да дефинирам от последна инстанция тенденциите и посоката на развитие на форекс маркета. Идеята ми този път е да предизвикам дискусия по тези изключително важни въпроси и какво следва от тях. Давам си сметка, че ние – форекс трейдърите – сме затворени хора. Вероятно една от причините е и това, че трейдингът е самотно занимание. Не обичаме да споделяме нито загубите, нито печалбите си (тях все пак малко по-охотно), но най-вече не обичаме да се включваме публично в дискусии. Понякога съм се чудил защо, имайки на ум, че ние не сме врагове. Никой форекс трейдър не е враг на друг. Стратегиите за търговия не са като политическите идеологии, те също не трябва да се противопоставят. Врагът е вътре в нас и повечето сме наясно с това.
  Но да се върна на дискусията. Моля ви, да споделите мнението си по следните въпроси:
  1. Съгласни ли сте, че форекс маркетът е в процес на промени?
  2. В какво се изразяват тези промени в практически план лично при вас?
  3. Какви са причините, довели до днешното състояние на форекс?
  4. Налага ли се да пренастройвате стратегията си и ако да – по какъв начин?
  5. Как виждате бъдещето на форекс маркета?
  Разбира се, на всеки един от тези въпроси може да се отговори кратко, а може и да се развие като отделна тема. Моят призив е, да разгърнем дискусията в коментарната рубрика, но по-задълбочените мнения съм готов да публикувам като отделни статии – разбира се съответното авторство и без редакторска намеса от моя страна.
  Каква би била ползата от тази дискусия? Повярвайте ми – казвам го от личен опит, – с всяко усилие да опишем с думи въпрос, по който имаме мнение, задълбочаваме познанията си по него и вникваме в същността му. Но не само това. Събирането на едно място на мненията по такива важни въпроси би ни помогнало в личен план да конкретизираме и пренастроим личната си стратегия за търговия, съобразно новите условия.
  Давам си сметка, че с призива си рискувам да не получа отзвука, на който се надявам. И не защото публикацията няма да достигне до голям брой трейдъри. Напротив. Писмата, които получавам в лично качество и най-вече индикаторите за измерване на интернет активността, ми осигуряват увереността, че сайтът се чете почти от всички форекс трейдъри у нас. В този смисъл, дори и никой да не откликне на молбата ми, усилията да напиша тази статия няма да отидат напразно.
  Но дори и да не реагирате на призива ми, било по липса на време или желание, след като сте стигнали до тук, вярвам, няма да ви затрудни поне да споделите публикацията в социалните си мрежи, за да достигне до възможно по-голям брой колеги. Ако не вие, някой от тях при всички случаи би споделил нещо интересно, а това вече заслужава уважение.
  Етикети: Forex Flash-CrashGBPUSDФорекс
  Здравейте г-н Колев, ето какво мисля аз по поставените от вас въпроси: (моля имайте предвид, че опита ми във форекс маркета е малък около 1,5г.)
  1. Форекс маркета, както всеки друг пазар е в непрекъснати промени. Развитието на информационните технологии влияе на този пазар, както на много други. Света не е същия и той се променя много по-интензивно в сравнение с миналия век.
  2. Лично за мен тези промени се изразяват в повече необясними движения, спайкове, висока волативност в спокойни на пръв поглед от към новини дни и съответно повече загуби.
  3. Причините според мен са нарастващата популярност и достъпност на форекса. Желанието на тази сфера да се развива бързо и интензивно, което започва да наподобява надуване на балон. От друга страна големите играчи все по-често упражняват рибарския приом- ловец на стопове. Като клатят пазара в едната или другата посока с цел да реализират печалби от близко поставени стопове. Автоматизираните системи допълнително засилват волативността, а когато се включват по време на сесиис ниска ликвидност могат да правят зловещи спайкове. Все пак за мен е любопитно от чисто техническа гледна точка как точно се реализира този спад при паунда. Защото както знаем, за да има движение трябва да има насрещни позиции, т.е. как точно има продажби до 1.174(както е в моя терминал) при положение,че едва ли е имало насрещни дълги позиции около тази стойност.Обясненията посочени във вашата статия са недостатъчни,а някои от тях и несериозни.
  4. Засега аз не мога да кажа,че ползвам само една стратегия. Старая се да комбинирам техническия с фундаменталния анализ, да ползвам нивата на Фибоначи с допълнително построени зони около тях, както и с пълзящи средни да определям посоката на тренда. Като цяло все още конфигурирам стратегията си и не мога да кажа,че е изцяло затвърдена и следователно не бих могъл да кажа дали тя се нуждае от пренастройка.
  5. Бъдещето е на форекс маркета. Все повече хора участват в него и той тепърва ще се развива. Очаквам много по-сериозно развитие на търговията с опции и социалната търговия, тъй като ми прави впечатление, че въпросната социална търговия при повечето брокери е отбиване на номера и нереална такава. Подозирам, че масово се използват нереални профили със сделки пуснати от различни автоматизирани с-ми. Когато успешните трейдъри се осмелят да излязат на светло и се разработят платформи, при които да е видно всеки ден как постъпват въпросните трейдъри ще се засили и доверието на потребителите в социалната търговия, а от там участниците силно ще нарастнат. Също така това излизане за мен ще даде възможност на трейдърите самостоятелно да набират капитал през интернет без да използват услугите на посредниците. В общи линии виждам бъдещето като син океан, особено когато говорим за търговия с криптовалути.
  Забавих с един ден отговора си, с надеждата, че друг колега ще се включи към вашия коментар, но за сега не се получава. Както и да е, може би ще се случи през уикенда…
  Но нека първо ви благодаря за коментара! Това, че коментирате широк кръг въпроси – някои от тях и извън зададените от мен – наистина заслужава уважение. Най-малко по причините, които посочих в статията.
  Общото ми впечатление от коментара ви е, че потвърждавате изводите от публикацията. Долавя се и тревога от случващото се, и оптимизъм за бъдещето. Харесва ми извода, че информационните технологии способстват за разширяване на кръга участници и за автоматизиране на търговията.
  В т.3 споделяте, че не ви е съвсем ясно от техническа гледна точка как се случват пропаданията във вид на спайкове. В същото време казвате, че моите обяснения са несериозни. Според мен това е учтив начин да кажете, че са неграмотни. Ако ми посочите кое точно ви се вижда "несериозно", ще се постарая да ви опровергая. А че обясненията са недостатъчни, това наистна е вярно и си има причина. От една страна насочеността на сайта няма теоретичен аспект и после, целта на статията ми е да коментираме КАКВО се случва с форекс маркета, а не КАК. И нека ви уверя, че приемам мнението ви най-сериозно и колегиално.
  Ще се въздържа да ви давам съвети относно стратегията (стратегиите), която ползвате. Както писах по-горе, няма лоша стратегия и да направите комбинация от няколко също е вариант. За мен е важно друго. Фактът, че не ползвате Прайс екшън стратегията и въпреки всичко четете сайта ми, ми дава увереност, че писаниците ми не отиват (съвсем) на вятъра.
  Може би сте прав за криптовалутите, но това е тема, която все още не е привлякла вниманието ми. Но никога не е късно, не е изключено да се включа – стига да ме убеди някой по подходящ начин.
  Основният извод, който намирам в коментара ви е "Бъдещето е на форекс маркета". Надявам се и с моя коментар да предам заедно този оптимизъм на всички колеги и читатели.
  Ива Тасева Моля да ме извините за невежеството, но бих искала да попитам откъде взехте този пример ? На моята графика от 7.10. няма такова нещо! За този 7.10 ли става въпрос ?
  Ива, една от причините би могла да бъде във форекс брокера ви. По-точно, ако графиката му не е съгласувана с New York close, пропадането на цената ще ви се появи в друг момент. Но няма брокер, на чиято графика да не се види спайка.
  Здравейте гн. Колев. Поздрави за прекрасния анализ. Да пазара се променя много динамично и всички 'гурувци' пишат за това. Ето какво пише един харесван от мене сайт: http://fxrenew.com/forex-blog/guest-post-adapting-to-change-part-1/
  Стефан Трашлиев. Прилагам една картинка, която навежда на определени размисли. Обемите, които се виждат отдолу са контрактите, изтъргувани на фючърса на паунд/долар. Графиката е м15. Дали това е алго или не – не знам, но някой си е осигурил хубави нива за покупка. Интересно е например, че обемът на възходящата свещ е по-голям от този на свещта на пропадането. А малко по-надясно има и един малък зелен бар с екстремален обем. И още нещо: днес в азиатската сесия паундът отново получи силна подкрепа на това ниво.
  https://www.facebook.com/nikolay.kolev.90663
  Здравейте г-н Колев. Опасявам се, че не съм разбран правилно, вероятно и не съм се изразил достатъчно ясно. Нямах предвид вашите обяснения за случката с паунда, ами това което се изписа по популярните портали като Forex factory и Investing.com като обяснения, както и цитирания от вас Даниел Рандъл. Аз все още не мога да разбера каква е причината за този твърде голям спайк. Както писах в предния ми пост, доколкото аз съм наясно трябва да има насрещни позиции за да се реализира движение, но е твърде вероятно да не съм наясно с някои детайли, с които съм сигурен, че вие сте по-добре запознат от мен, най-малкото предвид по-дългия ви опит в пазара. Ще ви помоля, ако ви е възможно, да се опитате да разясните чисто технически как е възможно това да се случи. По отношение прайс екшън анализа бих могъл да кажа, че го ползвам, но като допълнение към основата, която бях споменал. Реших да не ми е основен, защото много често особено в графиката на евро/долар се получават фашливи сигнали. Например на дневна графика, която ползвам за основна от дата 30.09. където се формира пин бар, който наподобява много тип чук и който би могъл да подведе трейдърите да влязат на дълги позиции, казвам подведе защото се вижда, че в следващите дни следва спад на този пазар. От друга страна напълно подкрепям тезата ви, че прайс екшън анализа е изключително полезен за всеки дейли трейдър, така че моля Ви не оставяйте с впечатлението, че не го ползвам, напротив взимам го предвид като допълнение и чета с огромен интерес анализите ви. Искам и да Ви уверя, че усилията Ви съвсем не са напразни, напротив намирам ги за изключително полезни и дори благородни, защото споделяте знанията, опита и труда си с хората безвъзмездно! Споделям ви една моя статия, която е по темата криптовалути макар и да не е качествен анализ на самия пазар на криптовалути, доста хора ми казаха, че благодарение на нея са успяли да разберат повече за тях, надявам се да ви е полезна по някакъв начин: http://offnews.bg/news/Analizi_289/Badeshteto-na-kriptovalutite_333849.html . Поздрави и успех!
  Без да твърдя, че съм най-гoлемият специалист, ще се опитам с две думи да обясня моето виждане за това, какво се случи на 7 октомври с паунд/долар. Работата е там, че това са процеси от света на алго системите и става въпрос за времена от порядъка на части от секундата. Това ги прави трудно разбираеми не само за нас, но и за анализатори от по-високо ниво. Предполагам, че IT специалисти, и то разработчици на роботи биха могли да осветлят въпроса най-добре, но точно те мълчат. Вероятно има защо.
  Абсолютно вярно е, че за да има продажби, трябва да има и насрещни покупки. Голяма част от тях са чакащи поръчки, позиционирани на съответни нива. Разбира се, при "нормален" пазар се пласират и маркет ордъри. Но какво се случва, когато някой алгоритъм тръгне толкова мощно надолу? При ликвиден пазар на всяко дискретно ниво надолу има достатъчни поръчки за покупка, които уравновесяват натиска и за да бъде притискана цената надолу, трябват нови и нови продажби. В тези моменти биват обирани и стоповете, както казвате вие. Но в конкретния случай от определен момент надолу няма нито стопове, нито чакащи поръчки за покупка. От този момент надолу остават да действат единствено алгоритмите. Изглежда, от една страна, при това движение (става въпрос за време, пак повтарям, от порядъка на микросекунди) други роботи биват увлечени също, което усилва натиска. В същото време други алгоритми вече генерират ордъри за покупка – и така, докато настъпи равновесие.
  Погледнато от такъв ъгъл, обяснението на Даниел Рандъл не е лишено от логика. Всъщност, то едва ли е негово, тъй като самият г-н Рандъл едва ли е в състояние да достигне до такива детайли – а и самата графика не е негова. Както писах в статията си, аз съм склонен да подкрепя мненията на автори, които признават, че този род явления трудно се подават на елементарни обяснения. Може би след време ще прочетем по-достоверни обяснения, какво точно се е случило.
  Но съм абсолютно съгласен, че се изписаха много глупости по темата. Не съм сигурен вече дали не беше в същата статия, Даниел Рандъл в края й дава съвет как да се предпазим от такива явления. Трябвало просто да не търгуваме, а да чакаме такива спайкове и да откриваме позиции около върховете им?!?… Без коментар, както се казва…
  Две думи за Прайс екшън стратегията. Да, сигналите нямат 100% успеваемост, но коя стратегия го постига? В повечето случаи неуспехите се дължат на неправилен анализ от наша страна. В примера, който давате за евро/долар от 30 септември пин барът има един съществен недостатък: формиран е при абсолютна липса на тренд; да не говорим и че няма ниво, корекция и т.н… В нашия курс аз го коментирах предварително и предупредих колегите, че сигналът не е подходящ за вход. Както често обичам да казвам, в повечето случаи не стратегията (която и да е тя) е виновна за загубите ни, а ние самите. Но най-често осъзнаваме грешките си в анализа едва след загубата.
  И накрая, благодарности за линка за криптовалутите. Ще го проуча, като намеря време. И, разбира се, още веднъж благодаря за активното отношение!
  Привет, благодаря за разясненията. Общо взето си мисля, че силата на алгоритмите в някакви моменти надделяват над стремежа на пазара към баланс, осбено в моменти на ниска ликвидност. Явно някой реализира печалби в този момент по не особено коректен начин, което може и да излезе някой ден като информация, а може и да не. Напълно съм съгласен с вас относно успаваемостта на която и да било стратегия и както вие разяснявате в този конкретен случай трябва да се вземе предвид липсата на тренд, близостта на ниво на съпротива (поне на моята графика там съм начертал такова) и липсата на потвърждение за пробив на това ниво, не само това, но имаме и краткосрочен низходящ тренд от 18.08. Може би не избрах най-добрия пример, но вие сте съгласен, че не рядко има опасност от заблуда. Това си го обяснявам с поведението на големите играчи, които знаят, че малките играчи ползват точно прайс екшъна и за да реализират добри печалби осъществяват стопхънтинг близо след на пръв опит прайс екшън сигнал. Може би и аз не съм овладял достатъчно добре самия прайс екшън, защото го ограничавам основно до разпознаване на японските свещи и основните модели за обръщане и потвърждение на тренд без да имам добра представа как точно да тълкувам сигналите, когато няма ясен тренд. Иначе напълно съм съгласен с вас, че вината за загубите е изцяло в нас. Важно е да успеем да се поучим от грешките си,които сме открили в анализите си. Всичко добро и на вас!
  Очевидно нашата дискусия върви към края си. Като израз на благодарност за проявената активност и сериозното отношение към тематиката, си позволявам да ви подаря видео курса ми "Прайс екшън стратегията при бинарни опции". Това не ви задължава с нищо.
  И тъй като в момента върви процес на обединяване на двата курса, ако желаете, можете да се регистрирате и в онлайн курса Форекс Фаворит.